# Port de l'Estartit

El port de l'Estartit és un port públic gestionat per Ports de la Generalitat, situat a la població de l'Estartit, al municipi de Torroella de Montgrí a la comarca del Baix Empordà. Inclou una dàrsena pesquera, amb catorze embarcacions, i una dàrsena esportiva, amb 918 amarradors. La part interior del dic de Llevant està ocupada per nombroses embarcacions de fons de vidre i pels submarinistes que visiten les illes Medes a menys d’una milla del port. Conté també l'Estació Nàutica l'Estartit - Illes Medes, i l'Espai Medes, futur centre d'interpretació marí del Parc Natural del Montgrí, les Illes Medes i el Baix Ter.

## Dàrsena pesquera

El moll de Ribera, amb 55 metres lineals, i el moll del dic vell, amb 63 metres lineals, estan destinats a la flota pesquera, que consta de deu embarcacions d'arts menors, i té cinc llicències per a la pesca de l'anguila al Baix Ter. La Confraria de Pescadors no té subhasta pròpia i les embarcacions venen cada tarda a la llotja de Palamós. Els productes estrella són la sípia i l'anguila.

## Dàrsena esportiva

El sector esportiu, gestionat pel Club Nàutic Estartit i l'Associació Nàutica Llevantina, disposa de 918 amarradors, que ocupen el moll adossat al contradic (358 metres), les passarel·les nàutica popular (197 m), les passarel·les platges (228 metres), les passarel·les club (306 m), el moll de Ribera I (114 m), el moll de subministraments (76 m), el moll de Ribera 2 (10 m), passarel·la concessió (114 m) i el moll adossat dic vell (50 m).

### Club Nàutic Estartit

El Club Nàutic Estartit, fundat el 1960, gestiona la dàrsena esportiva, amb 643 amarradors, per a embarcacions de 4 a 45 m d'eslora, ofereix escola de vela, rutes guiades amb jet-ski, lloguer de caiacs i paddle surf i restaurant. Està guardonat amb el distintiu de Bandera Blava.

### Associació Nàutica Llevantina

L'Associació Nàutica Llevantina gestiona els amarratges del sector Garbí. Fundada el 1972, va obtenir la llicència d'amarrar les embarcacions fins a 30 m del dic de Garbí. Actualment té 210 socis. El 2010, amb la construcció d'una dàrsena on hi havia la platja del Club Nàutic, l'Associació va passar a disposar de 239 amarradors per a embarcacions de petita eslora.

## Estació Nàutica l'Estartit - Illes Medes

L'Estació Nàutica de l'Estartit - Illes Medes, situada al carrer de la Platja, davant del port, agrupa empreses relacionades amb activitats turístiques i de lleure de l'Estartit i el Parc Natural del Montgrí, les Illes Medes i el Baix Ter.

## Espai Medes

L’Espai Medes serà el centre de referència i de difusió dels valors mediambientals, culturals i turístics del Parc Natural del Montgrí, les Illes Medes i el Baix Ter, en el seu àmbit marí, complementant la seva activitat amb la del Museu de la Mediterrània, que serà l’equipament de referència de la part terrestre del parc. Projectat pel Club Nàutic Estartit el 2015, les obres van començar el 2017 al moll Central del port. El 2020, l'Ajuntament de Torroella de Montgrí va començar la segona fase de construcció, que incloïen la pavimentació del mirador al primer pis i la instal·lació d'un ascensor. El 2022, la Diputació de Girona encetà la tercera fase, de les quatre que han de comportar l'obertura de l'espai.

## Història

El 1959 es construí un petit dic per a millorar l'abric de la platja de l'Estartit, on hi varaven les barques, i defensar-la de les llevantades. Aquest primer dic va ser l'embrió de l'actual moll Central del port. Amb l'arribada del turisme, la platja era compartida per les barques i els estiuejants. El 1972 es construí el dic de Garbí, per a protegir la platja del vent de garbí, i es feren les primeres dàrsenes de l'actual port. El 1990 es construí el dic de llevant (el trencaones), per a tenir una millor protecció del vent de llevant. El 2013 es reforçà i amplià aquest dic. El 2016 el Club Nàutic Estartit va començar la renovació del port, va ampliar el dic i el contradic de Garbí, l'escola de vela, la benzinera i altres millores.

## Referències

* 1 2 3 «Port de L’Estartit». Ports de la Generalitat, Generalitat de Catalunya.
* ↑ «Port de l'Estartit». Catalunya.com.
* 1 2 «Benvinguts a l'Estació Nàutica l’Estartit - Illes Medes». Estació Nàutica Estartit.
* ↑ «Tot a punt per l’inici de la 3a Fase de l’Espai Medes». Entitat Municipal Descentralitzada de l'Estartit.
* ↑ «Confraria de Pescadors de l’Estartit». Grup d'Acció Local Pesquer.
* ↑ «Desembarca al Port de l'Estartit». Club Nàutic Estartit. Arxivat de l'original el 2024-01-26. [Consulta: 26 gener 2024].
* ↑ «96 platges i 24 ports, guardonats amb la Bandera Blava 2023 a Catalunya». Generalitat de Catalunya, 04-05-2023.
* ↑ «Entitats esportives». Entitat Municipal Descentralitzada de l'Estartit.
* ↑ «Qui som». Associació Nàutica Llevantina.
* ↑ «L'Estartit guanya una plaça de 2.000 m² amb la reordenació del port». El Punt Avui, 06-08-2010.
* ↑ «Espai Medes». Ajuntament de Torroella de Montgrí.
* ↑ «Espai Medes, la porta marina del parc». El Punt Avui, 22-11-2015.
* ↑ «L’Espai Medes, a l’Estartit, entra en la segona fase». El Punt Avui, 02-01-2020.
* ↑ «L’Espai Medes entra en la tercera fase del procés constructiu». TV Costa Brava, 06-05-2022.
* ↑ «Història de la Platgeta». Associació Amics de l’Estartit Mar i Muntanya.
* ↑ «Els temporals danyen el dic trencaones de l'Estartit». Diari de Girona, 06-04-2013.
* ↑ «El conseller Rull visita les obres de remodelació del port de l’Estartit». Ports de la Generalitat. Generalitat de Catalunya, 02-04-2016.